KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti Euroopan parlamentin ja neuvoston asetuksen antamiseksi tasapainoisen lähestymistavan mukaista meluun liittyvien toimintarajoitusten asettamista unionin lentoasemilla koskevista säännöistä ja menettelyistä ja Euroopan parlamentin ja neuvoston direktiivin 2002/30/EY kumoamisesta /* COM/2014/0205 final - 2011/0398 (COD) */





2011/0398 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti Euroopan parlamentin ja neuvoston asetuksen antamiseksi tasapainoisen lähestymistavan mukaista meluun liittyvien toimintarajoitusten asettamista unionin lentoasemilla koskevista säännöistä ja menettelyistä ja Euroopan parlamentin ja neuvoston direktiivin 2002/30/EY kumoamisesta (ETA:n kannalta merkityksellinen teksti) 1. Tausta Päivä, jona ehdotus on toimitettu Euroopan parlamentille ja neuvostolle (asiakirja KOM(2011) 828 lopullinen – 2011/398 COD): || 1. joulukuuta 2011 Päivä, jona Euroopan talous- ja sosiaalikomitea on antanut lausuntonsa: || 28. maaliskuuta 2012 Päivä, jona Euroopan parlamentti on vahvistanut ensimmäisen käsittelyn kantansa: || 12. joulukuuta 2012 Päivä, jona muutettu ehdotus on toimitettu: || ei sovelleta Päivä, jona neuvoston kanta on vahvistettu: || 24. maaliskuuta 2014 2. Komission ehdotuksen tavoite Ehdotuksen tavoitteena on varmistaa, että EU:ssa sovelletaan yhtenäisesti melun hallintaa koskevana "tasapainoisena lähestymistapana" tunnettuja ICAO:n periaatteita ja ohjeita. Sillä korvataan ja kumotaan direktiivi 2002/30/EY, nykyinen perussäädös, jolla vahvistetaan meluun liittyvien toimintarajoitusten asettamista EU:n lentoasemilla koskevat säännöt ja menettelyt. Uusilla säännöillä yhdenmukaistetaan päätöksentekomenettelyn eri vaiheita alkaen todisteiden keräämisestä kansainvälisesti tunnustettujen tietojen ja menetelmien perusteella, edeten kaikkien sidosryhmien oikea-aikaisen ja tuloksellisen kuulemisen kautta siihen, että asianomaisille toimijoille voidaan varmistaa riittävän pitkät ilmoitusajat. Vakaan menettelyn tuloksena voidaan lopulta löytää kustannustehokkaimmat ratkaisut meluvaikutusten vähentämiseksi. Ehdotuksen toinen tavoite on aluskannan kaikkein meluisimman ilma-aluksen eli "vaatimukset niukasti täyttävän ilma-aluksen" määritteleminen. Tällaisten ilma-alusten asteittainen käytöstä poistaminen voi olla kohtuullisen kustannustehokas toimenpide melun vähentämiseksi: niiden käytöstä poistaminen helpottaa lentoasemien lähiympäristössä asuvien kansalaisten elämää mutta jättää samalla hieman liikkumavaraa lentoliikenteen tulevaa kasvua varten. 3. Huomautukset neuvoston kannasta Neuvoston kanta vastaa Euroopan parlamentin ja neuvoston kesken 27. tammikuuta 2014 aikaan saatua poliittista yhteisymmärrystä. Komissio kannattaa tätä yhteisymmärrystä ja on osaltaan edistänyt sen syntymistä antamallaan lausumalla. Tärkeimmät neuvoston tekemät muutokset liittyvät terveysnäkökohtien merkityksen korostamiseen, erityisen sovittelumenettelyn perustamiseen kuulemisia järjestettäessä, vaatimukset niukasti täyttävien ilma-alusten käytöstä poistamisen lykkäämiseen, melutasotietoja koskeviin yksityiskohtaisempiin säännöksiin, ilma-aluksen ja vaatimukset niukasti täyttävän ilma-aluksen määritelmien muuttamista koskevan toimivallan siirron poistamiseen sekä eräisiin täytäntöönpanoa koskeviin kysymyksiin, kuten saavutettujen etuuksien säilyttämislauseke, siirtymätoimenpiteet ja voimaantulon lykkääminen. Komission tarkastamisoikeuden osalta neuvoston kannassa velvoitetaan toimivaltainen viranomainen tarkastelemaan komission ilmoitusta ja ilmoittamaan komissiolle aikomuksensa. Kokonaisuutena neuvoston kanta muodostaa vankan pohjan melun arviointiprosessille. Muutoksilla selkeytetään entisestään melun arviointi- ja siihen liittyvää päätöksentekoprosessia, ja ne ovat lähes kaikki yhdenmukaisia komission alkuperäisen ehdotuksen kanssa. Kaikki muutokset voidaan näin ollen hyväksyä. 4. Komission lausumat Komissio on antanut yhden lausuman neuvoston ja parlamentin välisen yhteisymmärryksen edistämiseksi; se on tämän asiakirjan liitteenä. 5. Päätelmät Komissio kannattaa toimielinten välisten neuvottelujen tuloksia ja voi näin ollen hyväksyä neuvoston ensimmäisen käsittelyn kannan. LAUSUMA Komission lausuma direktiivin 2002/49/EY tarkistamisesta "Komissio keskustelee jäsenvaltioiden kanssa direktiivissä 2002/49/EY olevasta liitteestä II (melun laskentamenetelmät), jotta se voitaisiin hyväksyä lähikuukausina. Komissio aikoo tarkistaa direktiivissä 2002/49/EY olevan liitteen III (terveyteen kohdistuvien vaikutusten arviointi, altistumis-vastekäyrät) WHO:n meneillään olevan työn perusteella, joka koskee menetelmiä terveyteen kohdistuvien melun vaikutusten arvioimiseksi."